KIRJALLINEN KYSYMYS E-3612/02

esittäjä(t): Bob van den Bos (ELDR) neuvostolle

(16. joulukuuta 2002)

Aihe: Ihmisoikeuslauseke

Maailman ihmisoikeustilannetta koskevaa Euroopan parlamentin vuoden 2002 mietintöä varten kysyisin seuraavaa:

1. 1990-luvusta alkaen Euroopan unioni on sisällyttänyt ihmisoikeuslausekkeen kahdenvälisiin kauppa- ja yhteistyösopimuksiin kolmansien maiden kanssa. Voisiko neuvosto antaa selvityksen tällaisten sopimusten soveltamisen keskeyttämisestä vuodesta 1990 tähän päivään?

2. Voisiko neuvosto antaa selvityksen Euroopan parlamentin ihmisoikeusmietintöjen käsittelystä yleisten asioiden neuvostossa? Missä kokouksissa asiaa käsiteltiin ja millaisin tuloksin?

3. Voisiko neuvosto antaa selvityksen neuvoston edustajien läsnäolosta niissä parlamentin täysistunnoissa, joissa ihmisoikeuskysymyksiä on käsitelty huhtikuusta 2002 tähän päivään? Voiko se lisäksi ilmoittaa, millä tasolla neuvosto oli edustettuna ja kuinka ministerineuvostolle raportoitiin asiasta?

Vastaus

(5. ja 6. toukokuuta 2003)

1. EU on sisällyttänyt ihmisoikeuslausekkeen olennaisena osana kolmansien maiden kanssa tekemiinsä kauppa- ja yhteistyösopimuksiin vuodesta 1995 alkaen. Tällaisissa lausekkeissa määrätään, että perusluonteisten ihmisoikeuksien ja demokratian periaatteiden kunnioittaminen on sopimuspuolten sisä- ja ulkopolitiikan lähtökohta ja olennainen osa sopimusta. Jos ihmisoikeuksia loukataan, sopimuksen soveltaminen voidaan keskeyttää. Ennen vuotta 1995 ihmisoikeuksien kunnioittaminen mainittiin usein selvästi esimerkiksi sopimusten johdanto-osassa ilman, että se olisi ollut olennainen osa sopimusta.

Tähän mennessä yhdenkään ihmisoikeuksia koskevan olennainen osa -lausekkeen sisältävän sopimuksen soveltamista ei ole keskeytetty. Kuitenkin silloin, kun EU on katsonut, että kumppanivaltio on rikkonut sopimuksen olennaisia osia, on sopimuksen tiettyjen määräysten soveltaminen keskeytetty. Tällainen tapaus oli esimerkiksi Cotonoun sopimuksen rahoitusmääräykset Zimbabwen (2002), Komorien (2000), Norsunluurannikon (2000), Fidin (2000), Haitin (2000) ja Liberian osalta (2001). Muissa tapauksissa yhteistyösopimusten allekirjoittamista on ihmisoikeuksia koskevien huolenaiheiden takia lykätty esimerkiksi Kroatian (1995), Pakistanin (1999), Algerian (1998) ja Venäjän (1995) kanssa.

Pääpaino on kuitenkin pikemminkin vuoropuhelun edistämisessä ja myönteisissä toimenpiteissä kuin rangaistustoimissa. EU käyttää hyväkseen jokaista tilaisuutta kehottaakseen valtioita kunnioittamaan ihmisoikeuksia ja edistämään niiden suojelua ja muistuttaakseen kumppanivaltioille velvoitteista, joita ihmisoikeuksia koskevan olennainen osa -lausekkeen sisältävistä sopimuksista seuraa.

2. Jokaisessa yleisten asioiden neuvoston istunnossa neuvosto panee merkille päätöslauselmat, päätökset ja lausunnot, joista Euroopan parlamentti on edeltävällä istuntokaudellaan/edeltävillä istuntokausillaan äänestänyt. Tuolloin neuvosto myös muistuttaa, että se on ottanut asianmukaisesti huomioon Euroopan parlamentin kannat esille otettuja asioita käsitellessään tai että se aikoo tehdä niin. On itsestään selvää, että ihmisoikeuksia koskeviin asioihin sovelletaan tätä lähestymistapaa.

3. Mitä tulee neuvoston edustukseen Euroopan parlamentissa sen istuntokaudella jotain asiaa käsiteltäessä, neuvoston työjärjestyksen 26 artiklassa määrätään, että neuvostoa voi edustaa Euroopan parlamentissa ja sen valiokunnissa neuvoston puheenjohtajavaltio tai tämän suostumuksella seuraava puheenjohtajavaltio taikka pääsihteeri.

Neuvosto on säännöllisesti noudattanut tätä sääntöä joka kerta täysistuntoon osallistuessaan. Tämän lisäksi neuvosto kehottaa arvoisaa parlamentin jäsentä tutustumaan Euroopan parlamentin jokaisen istuntokauden päätteeksi laatimiin pöytäkirjoihin, joista käyvät ilmi pyydetyt seikat.